Árni Kristinsson hafði samband við undirritaðan eftir umræðuna um hvikula og óhvikula hjartaöng í 158. pistli ( Læknablaðið 2003 ; 89 : 627 ) . Hann getur ekki sætt sig við að stable angina pectoris verði nefnd óhvikul hjartaöng , enda heitið ekki lýsandi um það sem að baki býr . Stable angina pectoris er þannig lýst : hjartaöng sem birtist í fyrirsjáanlegum köstum , hvað varðar tíðni og tímalengd , og eru framkölluð af þáttum sem auka súrefnisþörf hjartavöðva , svo sem áreynslu , streitu og æsingi . Árni sagðist hafa hugleitt málið vandlega enn einu sinni og komist að þeirri niðurstöðu að nota annað hvort heitanna áreynslubundin hjartaöng eða áreynsluhjartaöng . Við þetta er ekki miklu að bæta . Árni sagðist einnig hafa verið að fást við heiti til að lýsa ástandi sjúklinga , til dæmis á gjörgæslu , sem hafa svarað fyrstu meðferð og eru orðnir það sem á slangurmálinu nefnist " stabílir " . Undirritaður svaraði að bragði að þeir væru þá komnir í jafnvægi . Ensk-íslensk orðabók Arnar og Örlygs birtir ýmsar þýðingar á lýsingarorðinu stable : 1. stöðugur , í jafnvægi . 2. öruggur , traustur . 3. staðfastur , einbeittur . 4. varanlegur . 5. ( í efnafræði ) stöðugur , þolinn , óhvarfgjarn . 6. ( í eðlisfræði ) stöðugur . Engin af þeim virðist eiga betur við . Framangreind umræða fór fram við hringborðið í matsal Landspítala við Hringbraut og fleiri hjartalæknar voru nærri . Tveir vildu koma efni í íðorðapistilinn . Gizur Gottskálksson vakti athygli á heiti sem Sigurður V. Sigurjónsson , röntgenlæknir , hafði varpað fram til að nota um implantable defibrillator . Íðorðasafn lækna geymir eitt heiti sem nota má um defibrillator , hjartastillir en Sigurður er maður tilþrifa og vill nefna hið ísetta tæki bjargráð . Þetta er skemmtileg hliðstæða við heitið gangráður . Ragnar Daníelsen vakti svo athygli á íslensku heitunum kransæðaómun , sem væntanlega er þýðing á coronary ultrasonography , og ómróf , sem nota má um Doppler spectrum . Ragnar getur einnig verið maður mikilla tilþrifa og sagðist nefna það áhlaupsvíkkun kransæða þegar á enskri tungu væri talað um ad hoc coronary dilatation . Katrín Davíðsdóttir , barnalæknir , óskaði eftir umfjöllun um night terror eða night terrors . Undirritaður safnaði einföldum upplýsingum . Um er að ræða svefnröskun , sem einkum kemur fram hjá börnum innan 10 ára aldurs . Börnin rjúka upp , um það bil 90 mínútum eftir að þau sofna , og sýna augljós merki mikillar hræðslu , geta hrópað upp , talað óskiljanlega og verið sveitt og með hraðan hjartslátt . Þau eru oftast með opin augu , en fjarræn og mjög hrædd . Þetta ástand getur varað 10 - 15 mínútur og börnin muna ekki tilefni hræðslunnar þegar þau loksins vakna . Pétur Lúðvígsson , barnalæknir , upplýsti að þessi vel skilgreinda svefnröskun kæmi fyrir í bliksvefni ( e : rapid eye movement sleep ) . Martröð ( nightmare ) ætti sér hins vegar stað í augnkyrrðarsvefni ( non - rapid eye movement sleep ) og þá muna börnin oftast draumfarirnar eða tilefni hræðslunnar . Hið latneska heiti night terror er pavor nocturnus sem Íðorðasafn lækna þýðir sem næturótti , andfælur . Nafnorðið pavor var notað um ótta , hræðslu eða skelfingu , sem var svo mikil að menn nötruðu og skulfu . Terror er einnig býsna sterkt heiti . Orðabók Websters gefur meðal annars skýringuna : áköf , sterk og yfirbugandi hræðsla , og Ensk-íslensk orðabók Arnar og Örlygs birtir þýðingarnar : ógn , ótti , skelfing , mikil hræðsla . Undirrituðum finnst því að íslenska heitið verði einnig að vera sterkt og leggur til heitin næturógn , night terror , og næturógnir , night terrors . Heitin svefnógn og svefnógnir geta einnig komið til greina . Gaman væri að fá viðbrögð við þessu . Í síðasta pistli voru birt 15 erlend fræðiheiti sem komið hafa til umræðu í fyrri pistlum , en ekki fengið fulla úrlausn . Lesendur voru hvattir til að láta frá sér heyra og að koma með tillögur . Þorkell Jóhannesson , prófessor emeritus , brást fljótt við , eins og hans var von og vísa , og sendi tölvupóst með nokkrum hugleiðingum . Þorkell benti réttilega á að þetta enska nafnorð hefði fjölda merkinga og taldi ekki ómaksins virði að leita að einu jafngildu orði á íslensku . Hann sagði vænlegra að nota fleiri en eitt nafnorð í stað exposure , eftir því sem best færi í texta hverju sinni . Þorkell setti svo fram aðra upprunaskýringu en undirritaður . Hann taldi að orðið væri dregið af latnesku sögninni pausare , sem merkir meðal annars að hvílast , liggja niðri . Samkvæmt Íðorðasafni lækna merkir ex - a ) út , burt , frá , b ) án , sviptur , -laus . Þorkell sagði sögnina expausare segja frá hreyfingu , athöfn eða hugsun úr hvíld eða " pásu " . Úr þessu þarf að vinna nánar til að finna eitt eða fleiri viðeigandi og jafngild nafnorð . Ítrekað skal það sem sagt var í 153. pistli : Gaman gæti verið að láta reyna á þessa hugmynd með því að fá texta til þýðingar þar sem fyrir kemur heitið exposure .